Boeing kompaniyasining Starliner kosmik kemasi sinov parvozini muvaffaqiyatli boshladi

Boeing kompaniyasining Starliner kosmik kemasi ikkinchi sinov parvozini muvaffaqiyatli boshladi. 20 may, juma kuni og‘ir Atlas V raketa tashuvchisi yordamida u AQShning Florida shtatidagi Kanaveral burnidan muvaffaqiyatli uchirildi, orbitaga chiqdi va xalqaro kosmik stansiyaga yo‘l oldi, deb xabar berdi NASA Amerika kosmik agentligi Twitter’da.
Starliner xalqaro kosmik stansiyaga 24 soatdan kamroq vaqt ichida yetib kelishi kutilmoqda. U xalqaro kosmik stansiyaning Amerika segmentida Harmony moduli bilan tutashtiriladi. NASA ma’lumotlariga ko‘ra, kema allaqachon mustaqil parvozni boshlagan va stansiyaga tutashishga hozirlik ko‘rmoqda. 
Kemaning parvozi uchuvchisiz rejimda sodir bo‘ladi, kapitan o‘rnida astronavtlar o‘rniga Rozi ismli skafandr kiygan maneken joylashadi, bu Ikkinchi jahon urushi davrida korxonalarda ishlagan amerikalik ayollarni aks ettiruvchi plakatlar xarakteridan kelib chiqqan holda amalga oshirilmoqda. U kelajakdagi astronavtlarni kutayotgan yuklamalar kuchini o‘lchash uchun sensorlar bilan jihozlangan. Starliner xalqaro kosmik stansiyaga 360 kilogrammdan ortiq yuk yetkazib beradi, u yerda bir hafta qoladi va Yerga qaytadi. 
Starliner o‘zining birinchi sinov parvozini 2019 yil dekabr oyida amalga oshirdi, uning bortida ham Rozi bo‘lgan. Favqulodda vaziyat tufayli u xalqaro kosmik stansiya bilan tutashuv uchun zarur bo‘lgan balandlikka ko‘tarila olmadi va uchirilgandan ikki kun o‘tib Yerga qaytdi. Ikkinchi sinov parvozi 2021 yil avgustida amalga oshirilishi kerak edi, biroq texnik nosozliklar tufayli uch soat oldin bekor qilindi. Ikki sinov parvozi orasida Starliner’ga 100 ga yaqin tuzatishlar kiritildi. Muvaffaqiyatli sinovdan so‘ng, NASA uni bortda astronavtlar bilan birinchi sinov parvozi uchun sertifikatlashi mumkin. 
Boeing Amerikaning xususiy SpaceX kompaniyasi bilan birgalikda astronavtlarni koinotga yetkazishdan iborat NASA Commercial Crew Program dasturida ishtirok etmoqda. Boeing NASA shartnomasi bo‘yicha ekipaj kapsulasini ishlab chiqish uchun 5 milliard dollardan ko‘proq, SpaceX esa 3,1 milliard dollar mablag‘ oldi. SpaceX allaqachon Crew Dragon kosmik kemasida astronavtlarni yetkazish bo‘yicha to‘rtta missiyani bajardi.